גיא לוי (קצין)

גיא לוי (נולד בשנת 1976) הוא קצין בצה"ל בדרגת תת-אלוף, ששימש קצין חי"ר וצנחנים ראשי. קודם לכן שימש מפקד בה"ד 1, ראש מחלקת תכנון מבצעי באמ"ץ, מפקד חטיבה 55 ומפקד בא"פ לכיש, מפקד יחידת מגלן ומפקד גדוד 890.

ביוגרפיה 
לוי גדל במושב נוגה שבחבל לכיש. התגייס לצה"ל בשנת 1995, התנדב לצנחנים ושובץ בגדוד 101. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 101 ומונה למפקד מחלקה. בהמשך שימש כמפקד פלוגה בגדוד 101. לאחר מכן מונה למפקד פלחה"ן צנחנים בין השנים 2001–2003, והוביל אותה בלחימה כנגד הטרור הפלסטיני באינתיפאדה השנייה. במלחמת לבנון השנייה היה בחפיפה לתפקיד סגן מפקד יחידת מגלן, ולאחר המלחמה נכנס לתפקידו.

בשנת 2009 הועלה לדרגת סא"ל ומונה למפקד גדוד 890, ושימש בתפקיד עד שנת 2011. בהמשך שימש מפקד גדוד הדס בבה"ד 1 בין השנים 2011–2012. לאחר מכן מונה למפקד יחידת מגלן בין השנים 2012–2014. במאי 2014 הועלה לדרגת אל"ם ומונה למפקד חטיבה 55, בשנת 2015 מונה במקביל למפקד בא"פ לכיש, בתפקידיו שירת עד 12 באפריל 2016. בשנת 2016 מונה לראש מחלקת תכנון מבצעי באמ"ץ, ושימש בתפקיד עד שנת 2019, במקביל היה חניך במכללה לביטחון לאומי במחזור מ"ו (2018–2019). ב-22 במאי 2019 מונה למפקד בה"ד 1. בספטמבר 2020, זומן לשיחת הבהרה עם מפקד זרוע היבשה, יואל סטריק, לאחר הדבקה המונית בה צוערים רבים בבה"ד 1 נמצאו חיוביים לקורונה. בתפקיד זה שירת עד 25 באוגוסט 2021.

ב-6 ביולי 2021 הועלה לדרגת תא"ל וב-19 ביולי נכנס לתפקידו כקצין חי"ר וצנחנים ראשי.

ב-17 ביולי 2023 הוחלט על מינויו למפקד הבא של עוצבת האש.

חיים אישיים 
לוי מתגורר במיתר, נשוי ואב לארבעה. בעל תואר ראשון בכלכלה ומנהל עסקים מאוניברסיטת בן-גוריון בנגב, ותואר שני במדע המדינה ואסטרטגיה מאוניברסיטת חיפה.

קישורים חיצוניים

הערות שוליים 

מפקדי גדודים בחטיבת הצנחנים
מפקדי גדוד הדס
מפקדי יחידת מגלן
מפקדי חטיבה 55
מפקדי בא"פ לכיש
מפקדי בית הספר לקצינים של צה"ל
קציני חיל רגלים וצנחנים ראשיים
תתי-אלופים בצה"ל
בוגרי המכללה לביטחון לאומי
בוגרי אוניברסיטת בן-גוריון בנגב
בוגרי אוניברסיטת חיפה
מיתר: אישים
ישראלים שנולדו ב-1976